Síðasta sunnudag var boðið upp á hörkuleik tveggja “ Old Boys ” liða í íþróttamiðstöðinni í Borgarnesi . Þarna áttust við burtflognir Borgfirðingar sem snéru heim aftur um stund til að etja kappi við staðbundna Borgfirðinga sem æft hafa körfubolta stíft í vetur . Þeir burtfluttu tóku upp á að æfa saman sér til gamans í Reykjavík fyrir nokkrum árum , aðallega til að hittast í höfuðborginni , halda tengslum og spjalla í léttum leik . Nú var komið að því að koma heima aftur og keppa við Old Boys lið Skallagríms . Jafnt var á öllum tölum í þessum æsispennandi leik allt til enda en þá sigu burtfluttir fram úr og unnu leikinn með sex stiga mun . Framtakið er gott og þegar er búið að ákveða að hittast aftur . Óskandi væri að þessi fríði hópur ungra manna komi í framtíðinni heim aftur og er aldrei að vita nema að það gerist ef uppbygging heldur áfram á svæðinu og atvinnutækifærum fjölgar .